Document ID: 32004R1138

KOMISJONI MÄÄRUS (EÜ) nr 1138/2004,
21. juuni 2004,
millega kehtestatakse lennujaama turvaala kriitiliste osade ühine määratlus
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 16. detsembri 2002. aasta määrust (EÜ) nr 2320/2002, millega kehtestatakse tsiviillennundusjulgestuse valdkonna ühiseeskirjad, (1) ning eriti selle artikli 4 lõiget 2 ja selle lisa punkti 2.3 alapunkti a,
ning arvestades järgmist:
(1)
Määruse (EÜ) nr 2320/2002 kohaselt peab komisjon kehtestama turvaala kriitiliste osade ühise määratluse. See määratlus peaks hõlmama vähemalt need lennujaama osad, millele lahkuvatel reisijatel on peale läbivaatamist juurdepääs ning need osad, mille kaudu registreeritud lahkuv pagas peale läbivaatamist võib liikuda või kus seda võidakse hoida.
(2)
Kõik töötajad, nende seas meeskonnaliikmed ning neil kaasas olevad esemed tuleks enne kriitilistesse osadesse lubamist läbi vaadata.
(3)
Erandiks võiksid olla need lennujaama osad, mille kaudu registreeritud lahkuv pagas peale läbivaatamist võib liikuda või kus seda võidakse hoida, juhul kui turvatud pagasit võivad käsitleda läbivaatamata töötajad, kahjustamata seejuures turvataset. Tuleks võtta meetmed kindlustamaks, et seda turvatud pagasit ei ole enne lennukisse laadimist avatud.
(4)
Lennujaamades, kus väga vähe töötajaid pääseb turvaalale, tuleks leida tasakaal turvalisuse tagamise ja tõhusa toimimise vajaduse vahel.
(5)
Läbivaatamata töötajatele tohiks võimaldada juurdepääsu lennujaama turvaala kriitilistele osadele vaid tingimusel, et neid saadavad alati läbivaadatud ja luba omavad töötajad.
(6)
Kui läbivaatamata töötajad võivad olla pääsenud turvaala kriitilistesse osadesse, tuleks teha täielik läbiotsimine kindlustamaks, et turvala kriitilistes osades ei leidu keelatud esemeid. Kui kriitilisi osi ei kasutata sellistena pidevalt, tuleks vahetult enne nende sellistena taaskasutusele võttu teha nende täielik läbiotsimine.
(7)
Käesolevas määruses sätestatud meetmed on kooskõlas määruse (EÜ) nr 2320/2002 artikli 9 lõikega 1 asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Lennujaamades, kus turvaala kriitilistele osadele juurdepääsu võimaldavat lennujaama turvakaarti omab rohkem kui 40 töötajat, on turvaala kriitilised osad vähemalt järgmised:
a)
lennujaama mistahes osa, millele lahkuvatel reisijatel ja nende käsipagasil on peale läbivaatamist juurdepääs;
b)
lennujaama mistahes osa, mille kaudu registreeritud lahkuv pagas peale läbivaatamist võib liikuda või kus seda võidakse hoida, kui pagas ei ole turvatud.
2. Lõike 1 kohaldamisel loetakse lennujaama turvaala kriitiliseks osaks lennujaama mistahes osa nii kaua, kui:
a)
lahkuvad reisijad ja nende käsipagas viibivad peale läbivaatamist selles osas; või
b)
registreeritud lahkuv pagas peale läbivaatamist võib selle kaudu liikuda või kus seda võidakse hoida, kui pagas ei ole turvatud.
3. Lõigete 1 ja 2 kohaldamisel loetakse lennujaama osaks lennukit, bussi, pagasiveokäru, jalgteed ja maabumissilda.
Artikkel 2
Käesoleva määruse kohaldamisel tähendab “turvatud pagas” füüsiliselt kaitstud registreeritud ja läbivaadatud lahkuvat pagasit, kuhu ei saa lisada esemeid.
Artikkel 3
Lennujaamades, kus turvaala kriitilistele osadele juurdepääsu võimaldavat lennujaama turvakaarti omab vähem kui 40 töötajat, võivad liikmesriigid jätkata turvaala kriitiliste osade kindlaksmääramist vastavalt määruse (EÜ) nr 2320/2002 lisa punkti 2.3 alapunkti a teisele lõigule.
Artikkel 4
1. Kõik töötajad, nende seas meeskonnaliikmed ning neil kaasas olevad esemed, vaadatakse enne artikli 1 lõike 1 punktis a viidatud osadesse lubamist läbi, kui need osad on terminalihoone osad.
2. 1. jaanuariks 2006 on liikmesriigid sisse viinud korra, mille alusel kõik töötajad, sealhulgas meeskonnaliikmed ning neil kaasas olevad esemed, vaadatakse enne artikli 1 lõike 1 punktis a viidatud osadesse lubamist läbi.
3. 1. juuliks 2009 on liikmesriigid sisse viinud korra, mille alusel kõik töötajad, sealhulgas meeskonnaliikmed ning neil kaasas olevad esemed, vaadatakse enne artikli 1 lõike 1 punktis b viidatud osadesse lubamist läbi.
Artikkel 5
Hiljemalt 1. juulil 2009, kui turvatud pagasit käsitlevad läbivaatamata töötajad, võetakse meetmed, mis kindlustavad, et pagasit ei ole enne lennukile laadimist avatud.
Artikkel 6
1. Erandina artiklist 4 ei ole töötajaid vaja enne turvaala kriitilistesse osadesse lubamist läbi vaadata tingimusel, et nende saatjaks on läbivaadatud ja luba omav töötaja.
Saatja on vastutav saadetava töötaja mistahes julgeolekualase rikkumise eest.
2. Erandina artiklist 4 ei ole kriitilistest osadest ajutiselt lahkuvaid läbivaadatud töötajaid vaja nende naasmisel läbi vaadata tingimusel, et nad on olnud pideva järelevalve all, mis on piisav kindlustamaks, et nad ei too keelatud esemeid turvaala kriitilistesse osadesse.
Artikkel 7
Piiramata artikli 6 kohaldamist, kui läbivaatamata isikutel on olnud juurdepääs turvaala kriitilistele osadele, tehakse nende osade täielik läbiotsimine.
Artikkel 8
Käesolev määrus jõustub 1. juulil 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. juuni 2004

Labels: 7
8